ועדת הכלכלה, כנסת 20, פרוטוקול מספר 258, 2016-06-20 09:30

יעקב פרי: בוקר טוב, אני שמח לפתוח את שבוע הדיונים של ועדת הכלכלה.

יעקב פרי: בוקר טוב לכולם.

יעקב פרי: אנחנו פותחים בדיון על תקנות שירותי הובלה בדבר הסדרת ההובלה של מטענים וחומרים מסוכנים.

יעקב פרי: עוד בכנסת הקודמת, אני חושב, דנה ועדת הכלכלה בנושא החשוב הזה, הסדרת הפיקוח על הובלת מטענים וחומרים מסוכנים, מתוך רצון, מתוך מגמה, מתוך מטרה להביא לביטול צו הפיקוח שנועד לשמש מצבי חירום.

יעקב פרי: זאת אומרת, ממצב חירום למצב שגרה.

<איתי עצמון: לעניין הובלת דלק.

יעקב פרי: לעניין הובלת דלק.

יעקב פרי: ברור.

יעקב פרי: היה דיון שהתקיים ב-28 באוקטובר 2015, והוועדה דחתה אז את בקשתו של משרד התחבורה לתקן את התקנות, שכן במהלך הדיון - - -

<הילה הדר: תרשו לי רק לתקן, נדמה לי שזה ב-2014.

<הילה הדר: יכול להיות שזה ב-2014 ולא ב-2015?

<איתי עצמון: 2014.

יעקב פרי: בהחלט יכול להיות.

יעקב פרי: תודה לך.

יעקב פרי: התברר שמשרד התחבורה אז לא קיים התייעצויות עם הגורמים הנוגעים בדבר, עם רשות החירום הלאומית, עם משרד הביטחון וצה"ל, עם חברות הדלק – כל מי שיכול להיות מושפע מתיקון התקנה להובלת דלק לשעת חירום, ואז יושב-ראש הוועדה דרש ממשרד התחבורה לקיים עבודת מטה ותיאום בשיתוף כל הגורמים הנוגעים בעניין, ואחר-כך להגיש לוועדה נוסח מתוקן ומתואם לדיון נוסף.

יעקב פרי: על-פי משרד התחבורה, כפי שדווח לי, תקנות שירותי הובלה מובאות בפני הוועדה היום, בדיון שאנחנו מקיימים ברגע זה, תואמו מול משרדי הממשלה, הגורמים הרלוונטיים, ויש יכולת להסדיר הובלת מטענים, לרבות חומר מסוכן, באמצעות רישיונות מתאימים או רישוי מתאים ופיקוח על המפקח על התעבורה.

<הילה הדר: כבר היום דרך תקנות שירותי הובלה.

יעקב פרי: אני יודע.

יעקב פרי: עם זאת, אתמול עד היום בבוקר התקבלו טענות, טלפונים, מענות ותלונות.

יעקב פרי: אתמול התקבל בלשכתי מכתב מטעם המכון הישראלי לאנרגיה וסביבה, שבו נטען כי לא נעשתה עבודת מטה מול חברות הדלק וכן הועלו במכתב טענות על כל מיני תיקונים מסוימים.

יעקב פרי: היו לי גם פניות מיושב-ראש איגוד חברות הדלק ומחברות דלק ספציפיות, כמו שאמרתי עד הבוקר, מוקדם בבוקר, ולטעמי אפילו יותר מדי מוקדם בבוקר, שלא היה תיאום מספיק והתיאום לא מקובל עליהם.

יעקב פרי: אני מחזיק בידי כמובן את מכתבו של ישראל כץ, של שר התחבורה, נמצאים פה נציגי משרד התחבורה.

יעקב פרי: מה שאני מבקש בפתיחת הדיון זה קודם כול לשמוע את ההתייחסות של משרד התחבורה, אחר-כך את התייחסות חברות הדלק או אלה שמייצגים את חברות הדלק, ואז נראה עד כמה אנחנו יכולים להתקדם, מה אנחנו יכולים כבר לתקן ומה אנחנו יכולים כבר לעשות.

יעקב פרי: כן, אדוני.

<איתי עצמון: קודם אני מציע שהמשרד יציג את עיקרי התקנות.

יעקב פרי: ודאי.

יעקב פרי: לזה התכוונתי.

<הילה הדר: התיקון הזה שלפנינו למעשה מאגד בתוכו מספר עניינים של מספר משרדי ממשלה ומשרד התחבורה, כשהיעד העיקרי הוא לעניין רישיון מוביל שמוּצא על-ידי המפקח על התעבורה.

<הילה הדר: יש כאן עניינים שנוגעים גם למשרד הכלכלה וגם למשרד האנרגיה והמים, כשהמטרה, כפי שציינתי, להנהיג תיקון שמאפשר בסופו של דבר לתכלל את ענייני הובלת הדלק ולהביא לידי ביטול את צו הפיקוח לעניין הובלת דלק.

<הילה הדר: העניין היחיד שנותר למעשה היום בצו הפיקוח הוא העברה של בעלות, על מנת שהאות לא תיהפך מתה לגמרי.

<הילה הדר: מכיוון שפקודת התעבורה כבר קובעת הסדרים לעניין העברת בעלות, בין היתר ברכב שהוא מכלי, עדיין מקיימים את אותה דרישה, והמפקח על התעבורה נותן את האישור הזה כחלק מאותה העברת בעלות.

<הילה הדר: כך לפחות מבחינת אנשי המקצוע, זה המידע שקיבלתי.

<הילה הדר: העניינים הנוספים הם, כמו שאמרתי קודם, יצירת התוויה מתכללת של העניינים הנדרשים עבור המפקח על התעבורה, שהוא יראה שאלה העניינים שמתקיימים, וזה קיים בתקנה 7 המוצעת.

<הילה הדר: העניין היחיד שאני מבינה שחברות הדלק טוענות שיש להן איזה קושי אתו כאן – ושוב פעם, אפשר להיכנס להעמקה מבחינת הוועדה, כדי להבין מה הקושי ועד כמה באמת העניין של הטמפרטורה, שתצוין בשטר המטען, יוצר איזה קושי שהוא בלתי ניתן לביצוע – זה לא משהו שמשרד התחבורה נדרש אליו, זו היתה דרישה של משרד האנרגיה.

יעקב פרי: האם יש כאן נציג של משרד האנרגיה?

יעקב פרי: יש.

<הילה הדר: אני אשמח מאוד כשנגיע או כבר עכשיו, לפי מה שתמצא לנכון, להציג את הצורך בעניין הזה.

<הילה הדר: כפי שאני לפחות קיבלתי את השרביט ממי שטיפל בזה קודם, מבחינתנו קיימנו את כל הדרוש על מנת להביא בידי הוועדה את הנדרש.

יעקב פרי: אני מאוד מודה לך.

יעקב פרי: נשמע אולי משפט ממשרד האנרגיה לגבי הסוגיה שציינה עו"ד הילה, ואז ניגש לחברות הדלק, לכל הטוענים.

יעקב פרי: בבקשה.

<נחום צבי יהושע: בקצרה מאוד.

<נחום צבי יהושע: סוגיית הטמפרטורה היא סוגיה חשובה מאוד.

<נחום צבי יהושע: ההבדלים מבחינת נפח המטען שהלקוח מקבל בסופו של דבר – כאשר הוא מקבל אותו כדלק חם, נפח המטען או נפח האנרגיה שהוא מקבל הרבה יותר נמוך ממה שבפועל הוא צורך.

<נחום צבי יהושע: זאת אומרת, כאשר הוא מטעין, הוא מקבל דלק חם, הנפח, בגלל הצפיפות - - -

יעקב פרי: מה זה נפח?

יעקב פרי: נפח זה כמות?

<נחום צבי יהושע: נפח זה נפח בליטרים.

יעקב פרי: זאת אומרת, כמות הליטרים.

<נחום צבי יהושע: כאשר הטמפרטורה גבוהה, כמות האנרגיה שנמצאת באותו נפח יותר קטנה בגלל הצפיפות הגבוהה, כאשר החומר מגיע ללקוח, מתקרר, ואז הוא עושה בו שימוש, כמות האנרגיה בפועל שהוא מקבל היא הרבה יותר נמוכה.

<נחום צבי יהושע: סתם לסבר את האוזן, אם אנחנו מדברים על דלק שמתקבל בסולר, דלק שמתקבל ב-20 מעלות לעומת דלק שמתקבל ב-40 מעלות, ההבדל למטען של 10,000 ליטרים הוא סדר גודל של 150 עד 200 ליטר בגלל הבדלי הצפיפות.

יעקב פרי: אוקיי.

יעקב פרי: אני חושב שהבנו.

יעקב פרי: הטוענים.

יעקב פרי: בבקשה, אדוני.

<יוסף אריה: אני המנכ"ל של המכון הישראלי לאנרגיה וסביבה ומנכ"ל איגוד חברות הדלק.

<יוסף אריה: נמצאים אתי מספר אנשי מקצוע מתוך החברות.

<יוסף אריה: אני רק אתייחס לעניין הטכני, ואחר-כך אני אעביר למומחים להסביר בקצרה.

יעקב פרי: אין שום בעיה, רק שכל אחד יקצר.

<יוסף אריה: בשנת 2014 היה דיון בוועדה הזאת.

<יוסף אריה: הוועדה קבעה שיהיה דיון עם החברות.

<יוסף אריה: לא היה דיון.

<יוסף אריה: זה לא בסדר.

<יוסף אריה: זה קורה יותר מדי פעמים.

<יוסף אריה: זה לא בסדר, מאחר שזה גם נושא חדש, זה אפילו לא נושא שעלה ב-2014.

יעקב פרי: למה לא היה דיון עם החברות?

<הילה הדר: להבנתי – אני עובדת עם אנשי המקצוע – סברו שזה לא עניין שאמור לייצר איזה קושי, אלא עניינים שכנראה כבר קיימים בפועל בשטח.

יעקב פרי: אף אחד לא התכוון לקושי, היה כאן דיון – אני כמובן לא בא אליך אישית בטענות, את מייצגת את משרד התחבורה - - -

<הילה הדר: אני מצרה על המצב.

יעקב פרי: היתה החלטה של יושב-ראש הדיון, אם אינני טועה, חבר הכנסת וקנין, שאמר: אני לא יכול לאשר את התקנות – וזה היה כבר לפני שנה – כי אני מבקש שיהיה תיאום.

יעקב פרי: לו היה נעשה תיאום עם חברות הדלק, היו שותים קפה, מתחבקים אחד עם השני, וזה היה בא אפוי ומוכן פה לדיון.

יעקב פרי: אתם מייצרים לי קושי.

יעקב פרי: יכול להיות שאני אוכל לפתור אותו או נוכל לפתור אותו יחד - - -

<הילה הדר: אדוני, חשוב לי רק לציין שהתקנות האלה השתנו.

<הילה הדר: זאת אומרת, רוב העניינים שיצרו את הקושי מול רח"ל, מול כל מיני ארגונים נוספים, בין היתר להבנתי גם מול - - -

יעקב פרי: היה צריך לשבת עם חברות הדלק, לשמוע אותן.

יעקב פרי: אני מניח שחלק מהדברים היו מתקבלים, חלק מהדברים היו מובנים, וחבל.

<הילה הדר: יכול להיות שמשרד האנרגיה אולי - - -

יעקב פרי: לא כדאי לזרוק את זה אחד על השני.

יעקב פרי: מבחינתי מי שמביא לפה את התקנות היום לאישור זה משרד התחבורה.

יעקב פרי: סליחה, אדוני, הבמה שלך.

<יוסף אריה: כשמביאים הוראה כזאת, גם אם יש מאחוריה רציונל, עדיין צריך לזכור שלנו יש ציים ענקיים של רכב, של מכליות וכו', ואנחנו צריכים לעשות התאמות.

<יוסף אריה: לפעמים אנחנו חושבים שאנחנו יכולים להביא את האינפוט שלנו מהשטח, אם צריך או לא צריך.

<יוסף אריה: גם כך אנחנו עמוסים ברגולציה, אדוני היושב-ראש, אנחנו לא חיים עם זה.

יעקב פרי: אין ספק.

<יוסף אריה: ברשותך, על מנת לקצר, אני אעביר את זכות הדיבור לאילן.

יעקב פרי: רק תגיד לי לפני שאילן פותח בזמר – תאמר לי איפה יש בעיה שאמורה להקשות עלי, עלינו, על חברי הוועדה, כשאני לצערי היום חבר הוועדה היחיד.

יעקב פרי: איפה יש דברים שאתה חושב שצריך לשנות, צריכים עוד תיאום, מקשים, בלתי אפשריים וכיוצא בזה?

<יוסף אריה: רק במשפט אחד, הנושא העיקרי שהוא גם חדש ולא הועלה על-ידי משרד התחבורה הוא נושא הטמפרטורה.

יעקב פרי: זה יותר משרד האנרגיה לפי דעתי, אבל נגיע לזה.

יעקב פרי: אילן.

<אילן ראודניץ: אני מנהל אגף אספקה של סונול.

<אילן ראודניץ: מתוקף תפקידי אני עוסק בכל הנוגע לרכש הדלקים, הניפוק שלהם, ההובלה שלהם, וכדומה.

<אילן ראודניץ: מעבר לדברים הטכניים שיוסי כבר דיבר עליהם, יש שלושה נושאים שמופיעים בתקנות, לא רק הטמפרטורה, שמציקים ומפריעים לנו, ואכן לא דובר אתנו כדי להגיע להבנה או לשמוע מה מפריע ולמה.

<אילן ראודניץ: נתחיל עם הטמפרטורה, כי זה הדבר היותר מהותי.

<אילן ראודניץ: קודם כול, ברמה הטכנית, אני אגיד משפט אחד, כי אני לא רוצה להיכנס לפרוצדורות הכימיות.

<אילן ראודניץ: המטרה של משרד האנרגיה, כמו ששמענו פה, היא להגיע להבנה מול הלקוח בין מה שאנחנו טוענים שהוא קיבל לבין מה שהוא קיבל, להגיע למכנה משותף.

<אילן ראודניץ: מי שמכיר את העולם הזה בתוכן, יודע שטמפרטורה לא תספיק, הוא צריך לקבל פה פרמטרים נוספים שלא מופיעים – אני מדבר על צפיפות – צפיפות וטמפרטורות זה לא אותו דבר.

<אילן ראודניץ: הפרמטרים לא קיימים וצריך יהיה לטפל בזה, לראות מה עושים עם זה בפועל.

<אילן ראודניץ: לשים טמפרטורה זה ייצור כאוס שאין לו פתרון כרגע, ואחר-כך זורקים את הכדור למים, ומישהו יצטרך לטפל בו בהמשך.

<אילן ראודניץ: זה בקצרה לנושא של האם בכלל טכנית אפשר לשים, כדי שזה ייתן את המטרה שנחום דיבר עליה.

יעקב פרי: ישיג את המטרה.

<אילן ראודניץ: מעבר לדבר הזה, צריך לזכור שגם משרד האנרגיה בפרסומי המחירון שלו מציין מחירים שונים לטמפרטורה X וטמפרטורה Y. זאת אומרת, גם הוא מכיר בעובדה שאם מספקים בטמפרטורה מעשית, זאת שמתקבלת במכלית, המחיר יותר נמוך מטמפרטורה אחרת שהיא יותר נמוכה.

<אילן ראודניץ: ולכן מבחינת הלקוח בסוף, זה לא משנה – הכמות תרד, המחיר יעלה, התוצאה תהיה אותו דבר, הוא גם לא מרוויח, לכן צריך לדבר על זה.

<אילן ראודניץ: אם אין טעם, למה לעשות דברים שיוצרים קושי, לא פשוט לעשות אותם ולבוא במגע עם הלקוח?

<אילן ראודניץ: דבר נוסף זה מול רשות המסים.

<אילן ראודניץ: יצא לי הבוקר לשוחח בשיחת ועידה עם אנשי רשות המסים, האנשים של ערן יעקב.

<אילן ראודניץ: בסופו של דבר, אם חברות הדלק יחייבו את הלקוח בכמות פחותה יותר, אין היגיון שנשלם בלו ומע"מ על כמות גבוהה יותר.

<אילן ראודניץ: נצטרך לעשות משהו מול רשות המסים או שיתקנו את החוק.

<אילן ראודניץ: משהו מחוק הבלו צריך לבוא לידי ביטוי והנושא הזה לא נדון כלל, והם הסכימו להיפגש אתנו במהירות האפשרית כדי לדון בו, כי יש לזה משמעויות.

<אילן ראודניץ: לא נשלם על X פלוס Y כשאנחנו מוכרים X.

<אילן ראודניץ: לפחות לא נראה שום היגיון על פני השטח שנשלם מסים על חומר שאנחנו לא מוכרים.

<אילן ראודניץ: זו כרגע לשון החוק.

יעקב פרי: זה בתקנות או שזה - - -

<איתי עצמון: זה לא המסגרת החוקית הרלוונטית.

<אילן ראודניץ: אלה המשמעויות.

<יוסף אריה: זה רק מחדד כמה הדיון היה חסר.

<אילן ראודניץ: ואכן הם מתכוונים לשבת אתנו לבחון את זה, אבל אנחנו צריכים את הזמן.

יעקב פרי: ומשפט אחרון.

<אילן ראודניץ: דבר נוסף.

<אילן ראודניץ: בתקנות יש חובה להתקין מונים - - -

<הילה הדר: אין חובה להתקין מונים.

<אילן ראודניץ: כדי לקבל רישוי למכלית צריך להתקין - - -

<איתי עצמון: האם אדוני מחזיק את הנוסח המעודכן?

יעקב פרי: תטען את הטענה האחרונה שלך.

יעקב פרי: בכל מקרה ניתן לעוד דובר אחד ואחר-כך נתחיל לקרוא את התקנות.

יעקב פרי: תוך כדי קריאת התקנות אני אתן לכל אחד לומר את אשר על לבו.

<אילן ראודניץ: אנחנו מבינים שיש שם חובה להתקין מונים על מכליות סולר ונפט, שזה מהלך מאוד בעייתי.

<אילן ראודניץ: אני אסביר את זה בהמשך, אם תרצו.

<אילן ראודניץ: הוא לא נדון אתנו, ולא מבינים את המשמעויות שלו.

<אילן ראודניץ: אם אנחנו מבינים נכון, היום משאית שנושאת קובייה של 1,000 ליטר צריכה להיות נדונה ברישוי שלה כמו מכלית, וגם הדבר הזה יוצר איזה קושי שלא נדון אתנו ולא נשמעו ההסברים מדוע וכו'.

<הילה הדר: לא הבנתי את השאלה.

<אילן ראודניץ: אנחנו קוראים את התקנות, יש שם הנחיה שכל נשיאת 1,000 ליטר ומעלה - - -

<הילה הדר: היום זה על 10,000.

<אילן ראודניץ: בסדר.

<אילן ראודניץ: 10,000 זה מכלית.

<אילן ראודניץ: 1,000 ליטר זו קוביית פלסטיק שלוקחים על משאית פשוטה.

<אילן ראודניץ: הפכתם את המשאית הפשוטה למכלית בעל כורחה, בלי להבין שעשיתם את זה.

יעקב פרי: תודה רבה.

יעקב פרי: לפני שאנחנו קוראים את התקנות ומתייחסים אליהן, אני רוצה לתת למר שרלין רז, בעל תחנות דלק, להתייחס.

<נחום צבי יהושע: גם אני אתייחס.

יעקב פרי: בבקשה, אדוני, רק בקיצור.

<רז שרלין: אני אעשה את זה קצת בקיצור.

<רז שרלין: אני רק אגיד שתי מילים.

<רז שרלין: אני מכיר את ענף הדלק מעצם הבעלות של המשפחה על מספר תחנות, גם בדור אלון, גם בפז, גם בסונול, בעבר גם בדלק, כך שאנחנו מכירים את הענף די טוב.

<רז שרלין: מה שאני רוצה לטעון פה זה דבר מאוד פשוט.

<רז שרלין: הכול היה אפשרי וקיים, בתי זיקוק הנפיקו שטר מטען כבר ב-2006, כשהפלא ופלא, בניגוד לכל מה שנאמר פה, ושאמרו שזה יהיה מסובך, יש פה גם את הכמות הנדרשת, גם את הכמות ב-15 מעלות, גם את הצפיפות.

<רז שרלין: כל מה שצריך בשביל לדעת על מה צריך לשלם וכמה, כתוב פה.

<רז שרלין: הפלא ופלא, אנחנו רואים שהטמפרטורות הן 31 מעלות, 40 מעלות, ככל אשר עולה על לבם.

יעקב פרי: "לבם" של מי?

<רז שרלין: של בתי זיקוק בעבר, היום זה חברת פז שרוצה לנפק.

<רז שרלין: מה קורה?

<רז שרלין: המכלים שלנו הם בתוך האדמה ולא למעלה, ברור לחלוטין שאם זה יגיע ב-40 מעלות, אצלנו למטה זה יהיה סביב ה-15 מעלות.

<רז שרלין: הדלק שלנו מצטמצם, אנחנו משלמים יקר עבור מה שלא קיבלנו - - -

יעקב פרי: יש לכם פחות כמות.

<רז שרלין: יש לנו פחות כמות.

<לידה שרלין: זה מראה כמו חוסר.

<רז שרלין: זה יוצר מצב של חוסר וגם הבאתי דוחות שמראים את הדבר הזה.

<רז שרלין: מאז שפז קנתה את בתי הזיקוק היא החליטה שהשורות האלה כנראה מיותרות.

<רז שרלין: אז אין לנו את הליטר - - - ואין לנו את הצפיפות ואין לנו את הטמפרטורה ואין לנו את הפרמטרים שהיו.

<רז שרלין: כלומר, זה היה במחשב, הוציאו את זה מהמחשב, כל השורות האלה נמחקו - - -

יעקב פרי: הטענה שלך היא - - -

<רז שרלין: אנחנו לא יכולים לדעת מה אנחנו מקבלים.

<רז שרלין: מישהו עשה את זה במזיד.

יעקב פרי: סליחה, תן לי להבין.

יעקב פרי: הטענה שלך שזה יוצא מבתי הזיקוק לתחנת הדלק, הטמפרטורה כאשר המכל מוטמן, בתחנת הדלק שלך או שאתה מייצג, יש פחות כמות ואתה משלם על יותר.

<נחום צבי יהושע: נכון.

<רז שרלין: זאת הטענה הראשונה.

<רז שרלין: הטענה השנייה היא שכל הנתונים האלה שמסבירים לכם כמה זה מסובך, כמה זה קשה ובלתי אפשרי – כל הנתונים האלה משנת 2006, יש לי פה מלא דוחות של בז"ן, שאפשר להציג אותם לוועדה, ולתת כעדות – הנתונים האלה נמצאים, זה קיים במחשב, פשוט מחקו את השורות האלה בשביל שאף אחד לא יוכל לדעת, אף אחד לא יוכל לתבוע ואף אחד לא יוכל לעמוד על שלו ולהגיד כמה לקחו.

יעקב פרי: הבהרת את הטענה באופן ברור לחלוטין.

יעקב פרי: אדוני.

<גבי בן הרוש: תודה רבה.

<גבי בן הרוש: אדוני היושב-ראש, פה אני שומע צרות של עשירים, אני רוצה להתייחס לחוק שירות ההובלה של חומרים מסוכנים.

<גבי בן הרוש: החוק חוקק ב-1997, התקנות ב-2001.

<גבי בן הרוש: כיום בישראל יש קרוב ל-1,000 חברות הובלה שמתעסקות במטענים והובלת חומרים מסוכנים, ו-10,700 מובילים שמשנעים חומ"ס.

<גבי בן הרוש: חסר לי פה המשרד לאיכות הסביבה, כי הוא נוגע לנושא הזה.

<גבי בן הרוש: לפני התקנות אני רוצה להראות מספר סוגיות.

<גבי בן הרוש: בחוק שירותי הובלה, בשביל שאני אקבל רישיון להוביל דלק או חומרים מסוכנים, אני חייב שיהיה מגרש ברשותי עם שמירה או בבעלותי.

יעקב פרי: חניון.

<גבי בן הרוש: אני יכול להצהיר פה שיותר מ-60% לא עומדים בחוק ומקבלים את הרישיון לשינוע חומרים בישראל.

<גבי בן הרוש: דבר שני, לא קיימים פקחים במשרד התחבורה.

<גבי בן הרוש: התקנים שם כמעט ולא קיימים, אין מי שיפקח.

<גבי בן הרוש: יש פצצות מתקתקות בכבישי הארץ יומיום.

<גבי בן הרוש: מכלית של חומרים מסוכנים שהיא ריקה היא יותר מסוכנת מאשר היא מלאה ברמת הפיצוץ.

<גבי בן הרוש: למה חסר לי המשרד לאיכות הסביבה?

<גבי בן הרוש: כי נתקלתי בבית המשפט, כשלחברת הובלה החרימו משאית לשילוח חומרים מסוכנים, דרשו ממנו היתר רעלים.

<גבי בן הרוש: מסתבר שהמשרד בא וטוען שהוא כפוף לחוק שירותי הובלה, ומי שרוצה לשנע חומרים מסוכנים חייב היתר רעלים.

<גבי בן הרוש: הלכתי לבדוק מה המשמעות של היתר רעלים.

<גבי בן הרוש: הסיפור הוא פשוט, לשלם ערימה של 2,800 שקל ולקבל את אותם המסמכים של משרד התחבורה.

<גבי בן הרוש: השופטת שאלה אותי: מה אתה מציע בעניין הזה?

<גבי בן הרוש: ביקשתי שהמחלקה המשפטית במשרד התחבורה והמשרד לאיכות הסביבה יאחדו את התקנות.

<גבי בן הרוש: אנחנו לא יכולים לחיות פה כשכל אחד יש לו התקנות והחוקים שלו, ואנחנו חשופים פה גם באחריות אישית וגם בנושא שאני לא צריך להסביר, גם ביטחוני וגם בטיחותי.

יעקב פרי: תודה רבה, גבי.

יעקב פרי: משרד האנרגיה, רק לנושא של הטמפרטורה.

<נחום צבי יהושע: רציתי להתייחס למה שמר ראונדיץ אמר, לעניין טמפרטורה מעשית.

<נחום צבי יהושע: יש לנו ציון אחד של טמפרטורה מעשית, שזה נרמול מ-15 מעלות לטמפרטורה של 25 מעלות ומעלה.

<נחום צבי יהושע: זאת אומרת, זה מקדם יחיד, ולכן זה לא נותן מענה לבעיה כפי שחודדה פה על-ידי מר שרלין.

יעקב פרי: אתה מסכים אתו?

<נחום צבי יהושע: מסכים.

<נחום צבי יהושע: מסכים.

יעקב פרי: על-ידי אישור התקנות, האם אנחנו מזיקים לו, משאירים את המצב הקיים או משפרים?

<נחום צבי יהושע: משפרים.

יעקב פרי: איך אנחנו משפרים?

<נחום צבי יהושע: על-ידי ציון הטמפרטורה ניתן יהיה לחשב באופן מדויק מה תחולת האנרגיה שהלקוח מקבל.

יעקב פרי: לא בטוח שהוא מסכים לכך.

<יוסף אריה: אנחנו לא מסכימים עם הטענה.

<יוסף אריה: הטענה לא נכונה.

<יוסף אריה: אפילו המקדם לא היה נכון.

יעקב פרי: רבותי, עד עכשיו התנהגנו כאנשים אחראים, אולי כדאי להמשיך כך.

יעקב פרי: נתחיל לקרוא את התקנות, תוך כדי קריאת התקנות, אחרי כל תקנה, מי שיש לו להעיר, יעיר, ונבדוק אם אפשר לאשר, אי-אפשר לאשר.

<איתי עצמון: אדוני היושב-ראש, אני רק רוצה להעיר טרם קריאת נוסח התקנות.

<איתי עצמון: הנוסח שמונח כרגע על שולחן הוועדה, כפי שכל המוזמנים רואים הוא ב"עקוב אחר שינויים".

<איתי עצמון: לאחר שיחות שהיו לי עם עו"ד הדר ועם אנשי משרד התחבורה ניסינו לדייק את כוונת משרד התחבורה בנוסח התקנות, ואלה השינויים שאתם רואים כאן.

<איתי עצמון: אני מציע שעו"ד הדר תסביר לאחר קריאת התקנה את השינויים.

יעקב פרי: בקולך הענוג נשמח שתקריאי לנו.

יעקב פרי: אחרי כל סעיף אני אשאל אם יש הערות, אם יש תיקונים, ואנחנו נדון בו, נאשר או לא נאשר.

<הילה הדר: "תקנות שירותי הובלה (תיקון), התשע"ו-2016 בתוקף סמכותי לפי סעיפים 7 ו-24 לחוק שירותי הובלה, התשנ"ז-1997 (להלן – החוק), בהסכמת השר להגנת הסביבה" - - -

יעקב פרי: מחקנו.

<איתי עצמון: התקבלה הסכמה מעודכנת עם ממלא מקום השר החדש, השר כחלון.

יעקב פרי: זה נשאר "בהסכמת השר".

<הילה הדר: "בתוקף סמכותי לפי סעיפים 7 ו-24 לחוק שירותי הובלה, התשנ"ז-1997 (להלן – החוק), בהסכמת השר להגנת הסביבה, ובאישור ועדת הכלכלה של הכנסת לפי סעיף 26 לחוק, אני מתקין תקנות אלה:".

<הילה הדר: ככל הנראה יש פה סעיף הסמכה רלוונטי, שהוא סעיף 14(ב), זה עניין של הסמכה פרוצדורלית לעניין התקנה שאנחנו מתעסקים אתה.

יעקב פרי: איך מוסיפים את זה?

<איתי עצמון: אין בעיה.

<איתי עצמון: אנחנו נוסיף את זה בפתיח לתקנות, סעיפים, 7, 14(ב) ו-24.

יעקב פרי: תיקון תקנה 1.

<הילה הדר: כאן הוסרה הפסקה שמונה סוגי דלקים.

<הילה הדר: היא קיימת היום בצו הפיקוח שאותו אנחנו מעוניינים לתקן.

יעקב פרי: כל מה שמחוק באדום.

<הילה הדר: נכון.

<הילה הדר: והחלק הראשון הוא החלק הרלוונטי.

<הילה הדר: הוא לא כלול בצו הפיקוח והוא הרלוונטי מבחינת אנשי המקצוע, "סיווג 3 לפי הספר הכתום", כהגדרה של דלק.

יעקב פרי: סעיף קטן (2).

<הילה הדר: זה פשוט נדרש.

יעקב פרי: סעיף קטן (3).

<הילה הדר: שוב, ההגדרה הזאת נדרשת לנו לאותה תקנה 20, וחשוב שנפעל לפי צו הפעלת רכב, מכיוון ששם יש הגדרה מדייקת יותר בעניין הזה.

יעקב פרי: כלומר, זה יכול להיות נגרר?

<בני אביעד: לא.

<בני אביעד: לא.

<בני אביעד: אני מנהל תחום מטענים וחומרים מסוכנים במשרד התחבורה.

<בני אביעד: בנושא של חומרים מסוכנים יש קטגוריות לדרישות מינימום לרכב שמוגדר כרכב להובלת חומרים מסוכנים.

<בני אביעד: בנסיבות האלה קבוצה 3 מגדירה סולר, כי עד 1,000 ליטר אין צורך בהיתר להובלת חומרים מסוכנים.

<בני אביעד: מדובר בכל סוג של תצורה, בין אם מכלית נגררת ובין אם מכלית ככלל על גבי משאית – תומך, נגרר, לא חשוב איך הדבר מיוחס.

<בני אביעד: אותו דבר אם נוכל להביא במכולה, או באיזוטנק.

<בני אביעד: באיזוטנק קטן, אם זה מעל 1,000 ליטר, הוא כבר צריך היתר להובלת חומרים מסוכנים.

עיסאווי פריג': מה התחולה הממוצעת של טנק?

<בני אביעד: הגדולים זה 36,000 ליטר.

יעקב פרי: גדול.

יעקב פרי: עיסאווי, זה לא המשאיות הקטנות של גז.

<אילן ראודניץ: אם יורשה לי להעיר - - -

<הילה הדר: רק לדייק את ההגדרה - - -

יעקב פרי: רבותי, נעשה את זה מסודר.

<הילה הדר: אדוני, רק כדי לדייק את ההגדרה.

<הילה הדר: בדיון שהיה לנו עם משרד הכלכלה לעניין הצורך שנפחו מעל 1,000 ליטרים, אנחנו סבורים שיש מקום להסיר את ארבע המילים האלה, "שנפחו מעל 1,000 ליטרים", על מנת להתאים את זה להגדרת דלק, שהוא מחובר לעניין קבוצת סיווג 3, בכל הנוגע למשרד הכלכלה, שהבדיקה שלו נדרשת להיעשות מאוחר יותר.

יעקב פרי: את מציעה ב"מכלית דלק – רכב מסחרי שמותקן עליו מכל להובלת דלק שנפחו מעל 1,000 ליטרים" למחוק את "נפחו מעל 1,000 ליטרים"?

<הילה הדר: כן, "בין אם מחובר דרך קבע" וכו', ואז הובלת דלק כבר מוגדרת לי למעשה, והיא מתחברת לדלק, ודלק הוא סיווג 3 לפי הספר הכתום.

<הילה הדר: יש שם שלושה עניינים: 200 ליטר, 500 ו-1,000.

<יוסף אריה: את יכולה לקרוא את ההגדרה?

<אילן ראודניץ: לא הצלחנו להבין.

עבד אל חכים חאג' יחיא: - - - חלות עליו התקנות.

יעקב פרי: רבותי, בואו נשמע מה ההצעה של משרד התחבורה.

<הילה הדר: ההגדרה המוצעת היא ""מכלית דלק" – רכב מסחרי שמותקן עליו מכל להובלת דלק, בין אם מחובר דרך קבע ובין אם אינו מחובר דרך קבע".

יעקב פרי: למה מחקתם את ה-"1,000 ליטרים"?

<הילה הדר: מכיוון שהייחוס לעניין של מכלית הדלק הוא הדלק, והדלק מוגדר כחומר מסוכן מקבוצת סיווג 3 לפי הספר הכתום.

<הילה הדר: יש שם שלוש קטגוריות - - -

יעקב פרי: הנפח לא משנה?

<הילה הדר: יש שם שלוש קטגוריות לנפחים: 200, 500 ו-1,000.

<הילה הדר: ה-1,000 הוא קבוצת אריזה רק של סולר, ויש שם עוד שתי קבוצות אריזה כדי לתת מענה כולל - - -

יעקב פרי: זה קיים בתקנות שירותי הובלה דהיום?

<הילה הדר: דהיום.

<הילה הדר: כן.

עבד אל חכים חאג' יחיא: גם פה צריך לתחום את המינימום.

<הילה הדר: הוא תחום, זה 200, 500 ו-1,000.

<בני אביעד: רק לחדד את מה שהילה העלתה.

<בני אביעד: עד 200 ליטר מדובר על גפ"ם, 500 ליטר זה בנזין ו-1,000 ליטר זה סולר.

<בני אביעד: כלומר, אלה דרישות המינימום.

יעקב פרי: אני מבין.

יעקב פרי: אתם חושבים שלא צריך כי זה קיים.

יעקב פרי: מר אילן.

<אילן ראודניץ: יש גם הובלה של חביות והובלה של קוביות לא עם סולר, והדברים האלה יוצאים לא ברורים עכשיו, כי הורדת את ההגדרה.

<אילן ראודניץ: אני לא מבין, אני לוקח שלוש חביות נפט ללקוח, עכשיו אני בקטגוריה של מכלית?

<אילן ראודניץ: נפט זה 159 ליטרים.

<הילה הדר: לא הבנתי.

<אילן ראודניץ: אני לא מצליח להבין מה נחשב משאית, לא מכלית.

<הילה הדר: הובלת דלק.

<הילה הדר: מה נחשב הובלת דלק.

<הילה הדר: הגדרנו קודם דלק - ""דלק" – חומר מסוכן מקבוצת סווג 3 לפי הספר הכתום".

<הילה הדר: קבוצת סיווג 3 מכילה שלוש אופציות: 200, 500 ו-1,000.

<הילה הדר: אומר בני שכל אחד מהם הוא קבוצה מסוימת.

<הילה הדר: לא הגודל של שלוש קוביות או ארבע קוביות, העניין הוא מה אתה מוביל, וזה מה שבאנו להסדיר בתקנות.

יעקב פרי: אולי תכתבו להערה של אילן ושל חלק מחברי הכנסת: רכב מסחרי שמותקן עליו מכל להובלת דלק, לפי התקנות.

יעקב פרי: זאת אומרת, תפנו לתקנות שירותי הובלה, 2001.

<הילה הדר: התיקון הוא ב-2001.

<איתי עצמון: התיקון כבר בתקנות האלה.

<איתי עצמון: כל המונחים וההגדרות נשאבים מכאן.

יעקב פרי: הבנתי.

יעקב פרי: אם אתם מורידים פה את ה-1,000 ליטר, מה שאפליקטיבי זה מה שקיים בתקנות.

<הילה הדר: בדיוק.

<איתי עצמון: כיוון שהגדרת דלק היא "חומר מסוכן מקבוצת סווג 3".

יעקב פרי: אותי זה מספק.

יעקב פרי: אתם תצטרכו לעשות את העבודה למה זה מתייחס, אבל זה נותן תשובות.

<אילן ראודניץ: אם מכל הדלק של המכלית עולה על הכמות הזאת - - -

<הילה הדר: הדלק הוא הרלוונטי.

<אילן ראודניץ: מכל הדלק שלה, לא מה שהיא סוחבת.

<אילן ראודניץ: צריך לראות מה זה עושה, זה חדש.

<אילן ראודניץ: צריך לקרוא את זה, ללמוד את זה, לחשוב על זה, זה לא המקום.

יעקב פרי: זה מספק, כי יש כאן תשובה.

יעקב פרי: זה מניח את דעתי.

יעקב פרי: עוד דבר, כל מה שנאשר ובכל זאת יהיו הרהורים, אתם מוזמנים לפנות אלי, לפנות לוועדה מיד, אפילו מחר או מחרתיים ואם נצטרך לעשות מקצה תיקונים או מקצה הסברים, נעשה דיון מחדש.

יעקב פרי: לא נכפה עליכם דברים שהציבור לא יכול לעמוד בהם.

יעקב פרי: פסקה (4), ואחר-כך כשנגיע לסוף הסעיף נראה אם יש עוד הערות.

<איתי עצמון: אני רק רוצה להעיר הערה.

יעקב פרי: בבקשה.

<איתי עצמון: הערת הבהרה.

<איתי עצמון: ההגדרה "רישיון להובלת דלק" נמחקה, מכיוון שמובהר, כפי שתראו בהמשך בהוראות האופרטיביות, שלא מדובר על רישיון חדש, אלא על קביעת תנאים ברישיונות המובילים הקיימים מסוגים מסוימים.

<איתי עצמון: לא מדובר על רישיון חדש.

דב חנין: אני לא מבין אולי זה הוסבר לפני שנכנסתי, אני מתנצל.

דב חנין: קודם לא היתה הגדרה לתחנת תדלוק?

<איתי עצמון: לא בתקנות שירותי הובלה.

<איתי עצמון: לא היו בהן הוראות ספציפיות לעניין הובלת דלק.

<איתי עצמון: זו הפעם הראשונה שנכנסות הוראות מיוחדות לעניין הובלת דלק לתקנות שירותי הובלה.

דב חנין: הבנתי.

דב חנין: תודה.

יעקב פרי: רבותי, לגבי סעיף 1, עם התיקונים ועם ההערה שהערתי שבמקרה שתחזרו הביתה וינזפו בכם ותרצו דיון מחודש, אפשר לאשר?

יעקב פרי: יש הערות?

יעקב פרי: אם לא.

יעקב פרי: מי בעד?

יעקב פרי: בעד התקנה – פה אחד

יעקב פרי: אישרנו את סעיף 1 ועוברים לסעיף 2, תיקון תקנה 7.

<הילה הדר: בהקשר של החניון, יש דרישה כללית שכאן הפכנו אותה לספציפית, על מנת לסבר את ההתייחסות לעניין הובלת דלק שכבר קיימת בסעיף 2 או בתקנה 2.

<הילה הדר: אני כבר אומר אותה.

<הילה הדר: היא כבר קיימת, תקנה 2 לתקנות שירותי הובלה, לרשות המוביל למתן שירות הובלה, "חניון – מקום מתאים לחניית רכב מסחרי, להנחת דעתו של המפקח, מבחינת מיקומו, סדרי התנועה, הכניסה אליו והיציאה ממנו".

<הילה הדר: זה כבר קיים, רק שחידדנו את הדרישה.

<גבי בן הרוש: זה לא קיים.

<גבי בן הרוש: זה קיים בתקנות.

<הילה הדר: אנחנו מתקנים את התקנות.

יעקב פרי: אומר גבי שנכון להיום 60% אין להם הסדרי חניון שעונים על התקנות האלה.

יעקב פרי: אנחנו יכולים כמובן להתעלם ולאשר את זה, אבל השאלה היא אם יש איזה סיכוי שזה ישתפר.

<הילה הדר: זה תלוי פיקוח.

<גבי בן הרוש: ברשותך, אדוני היושב-ראש, הצעתי למשרד התחבורה כבר לפני כמה שנים, בגלל מצוקת כוח-האדם שיש להם, להגביל אותי.

<גבי בן הרוש: כשאני בא לחדש רישיון, לתת לי התראה של חודשיים, 60 יום קודם, כשאני בא לבקש רישיון – חידוש רישיון זה כול שנה, כולל חומרים מסוכנים – שהמשרד ידרוש ממני כמשרד הובלה להוכיח לו שיש מגרש בבעלותי או חשבוניות שנה אחורנית, שאני במקום מוסדר עם שמירה.

<גבי בן הרוש: זה פרט קטן שאפשר לבדוק בתנאי לחידוש הרישיון.

<גבי בן הרוש: זה לא נעשה עד היום.

<הילה הדר: אדוני, זאת הדרישה כרגע.

עיסאווי פריג': למה זה לא נעשה עד היום?

<הילה הדר: זה עניין של פיקוח.

<הילה הדר: היום רישיון ההובלה לדלק - - -

עיסאווי פריג': מה שווה חקיקה בלי פיקוח?

<הילה הדר: זה בדיוק מה שאני באה להגיד ובדיוק מה שמציע מר הרוש.

<הילה הדר: הוא אומר: תדרשו את זה ממני כשאתם באים לחדש לי את הרישיון.

<הילה הדר: זה בדיוק מה שאנחנו אומרים.

<גבי בן הרוש: התראה של 60 יום לפני החידוש.

יעקב פרי: זה מה שהוא אומר, שתתנו התראה לפני החידוש.

<הילה הדר: אולי תשקלו את האפשרות הזאת.

יעקב פרי: לא "אולי תשקלו".

<גבי בן הרוש: מה שוות התקנות אם כך?

יעקב פרי: צריך לשקול להוסיף את זה לתקנות.

עיסאווי פריג': מה עם הפיקוח?

יעקב פרי: נהרוג טורקי וננוח.

<הילה הדר: מה שאני מבינה שיש קושי מבחינת כוח-האדם שאמון על הפיקוח.

יעקב פרי: אם אתם נותנים התראה מראש, לפחות יש סיכוי שבעל הרישיון, מי שרוצה לחדש את הרישיון, יעשה מאמץ כן להעביר.

<הילה הדר: אם הוא לא יעשה את זה, הוא לא יקבל רישיון.

<הילה הדר: מה יותר מזה?

<הילה הדר: זה כמו רישיון נהיגה – צריך לעשות בדיקות עיניים.

<גבי בן הרוש: אני מצטער, אמרתם - - -

יעקב פרי: גבי.

יעקב פרי: גבי.

<גבי בן הרוש: ברשותך, אדוני היושב-ראש.

יעקב פרי: תן לה לסיים, אני אתן לך.

<הילה הדר: כמו כל רישיון אחר, יש תנאים לקבלת הרישיון.

<הילה הדר: השאלה אם מוציא הרישיון אמור ליידע: דע לך שבעוד חודשיים הרישיון שלך צפוי להסתיים, נא לספק זה וזה.

<הילה הדר: לצורך הדוגמה ברישיון רכב – נא להציג בדיקת עיניים וכו'.

<הילה הדר: אני סבורה שהיות שהבדיקה הזאת היא תנאי לקבלת הרישיון, מי שאמור לדאוג לכך, הוא אותו מבקש הרישיון.

<גבי בן הרוש: ברשותך, אדוני היושב-ראש - -

יעקב פרי: בבקשה.

<גבי בן הרוש: - - לקחתי לפני בני את אבישי מיכאלי, שהיה ראש אגף המטענים, הבאתי אותו למשרד לאיכות הסביבה וטענתי מה שאני טוען עכשיו.

<גבי בן הרוש: הוא אמר: גבי בן הרוש מגזים.

<גבי בן הרוש: היא שאלה אותו שאלה פשוט – לכמה לא אישרת השנה ובשנה שעברה?

<גבי בן הרוש: הוא לא ידע לתת לי תשובה.

<גבי בן הרוש: ברישיון מוביל פתרתי את הבעיה, למרות שהקשיים שהערים משרד התחבורה.

<גבי בן הרוש: איך אני עובר טסט שנתי?

<גבי בן הרוש: אני חייב להראות במבחן הרישוי שיש לי רישיון מוביל.

<גבי בן הרוש: מה הבעיה להראות לכם מסמך שיש ברשותי מגרש או חשבונית?

<גבי בן הרוש: זה כל הסיפור.

<הילה הדר: אבל זאת הדרישה, מר בן הרוש.

<גבי בן הרוש: אתם לא מקיימים את זה.

יעקב פרי: אתה מבקש לחדש את הרישיון, הם אמורים לאשר לך או לא לאשר לך.

<גבי בן הרוש: נכון, להתנות את זה, להקשות עלי.

<גבי בן הרוש: חונות מאות משאיות שיוצאות מהנמלים עם ייבוא של חומרים מסוכנים, מורידים את השלטים.

<גבי בן הרוש: יש קוד בינלאומי בספר הכתום, הם מורידים את השלטים - - -

יעקב פרי: אומר משרד התחבורה שיש לו בעיית כוח-אדם בפיקוח.

<גבי בן הרוש: אז אל תעשו תקנות, אם כך, רבותי.

<בני אביעד: מה שגבי בן הרוש מעלה זה דברים נכונים.

<בני אביעד: הנושאים האלה עלו כבר בעבר.

<בני אביעד: ולכן היום רישיון המוביל וההיתר להובלת חומרים מסוכנים מגיע באופן אוטומטי דרך האגף לעיבוד נתונים חודשיים לפני חידוש - - -

יעקב פרי: מגיע לאן?

<בני אביעד: לאותו בעל רכב.

<בני אביעד: קורה ויש הסיטואציות האלה, שהוא לא משלם בזמן.

<בני אביעד: היום יש שתי מגבלות: האחת, מה שהכנסנו, שהוא לא יכול לעבור טסט בלי שיש לו רישיון מוביל בתוקף, והשנייה, שמהווה קלף חזק מאוד, שהוא לא יכול לקבל החזרי בלו אם אין לו רישיון בתוקף.

<גבי בן הרוש: אתה רואה שזה עובד.

<גבי בן הרוש: מה שאנחנו מבקשים עובד.

<גבי בן הרוש: עובדה.

יעקב פרי: אנחנו מצביעים על סעיף 2 - - -

<הילה הדר: להמשיך להקריא?

יעקב פרי: נקרא את כולו?

<איתי עצמון: אני מציע שנקרא את כל תקנות המשנה.

יעקב פרי: מר שרלין, זה לא פותר את העניין שלך או אמור לפתור?

<רז שרלין: לא.

יעקב פרי: למה לא?

<רז שרלין: אנחנו רוצים שמה שיעשו שיחזירו את הטבלאות כמו שהיו קיימות בעבר.

<רז שרלין: ב-2006 היה כתוב שם ליטר ב-15, צפיפות וטמפרטורה.

<רז שרלין: מאוד פשוט.

יעקב פרי: הבנתי.

<הילה הדר: כאמור אין פה דרישה להתקין חותם או דרישה להתקין מונה, וכל הדרישות הנלוות הן דרישות שנובעות מחיקוקים אחרים, בין היתר צו הפעלת רכב.

<הילה הדר: וכל מה שבאים להסדיר כאן שבבואו לחדש את רישיון המוביל, כשיש לו חותם – אלה הבדיקות שהוא צריך להוכיח בפני המפקח, כשיש לו מונה – אלה הבדיקות שהוא צריך להוכיח בפני המפקח.

<הילה הדר: אם יש לו את שניהם, הוא צריך להוכיח את שתי הבדיקות.

<איתי עצמון: פסקה (1), האם אפשר יהיה להציג לוועדה מקצועית את הדרישה לגבי חותם ולגבי סעפת קבועה או זמנית?

<חן בר-יוסף: אני מנהל מינהל הדלק במשרד התשתיות הלאומיות, האנרגיה והמים.

<חן בר-יוסף: בעיקרון קבענו כללים, הוועדה גם אישרה כללים לעניין איך נמנע זיופי דלק בתוך תחנות הדלק.

<חן בר-יוסף: איך מונעים את זה?

יעקב פרי: מה זה זיופי דלק בתחנות הדלק?

<חן בר-יוסף: כאשר הגעת לתחנה ומישהו מהל.

<חן בר-יוסף: האשם המידי הוא בעל התחנה.

<חן בר-יוסף: בעלי התחנה באו וטענו: חברים יקרים, נהג המשאית עצר באיזה פינה, ערבב באיזה פרדס ובא אלי.

<חן בר-יוסף: אני ידעתי שהכול בסדר, שהוא יצא ממתקן מסוים, ולי לא היתה שום דרך לדעת שמשהו קרה בדרך.

<חן בר-יוסף: לכן כל משאית חויבה לשים משהו שנקרא "חותם אלקטרוני".

<חן בר-יוסף: חותם אלקטרוני נחתם, נסגר אלקטרונית.

יעקב פרי: בבית הזיקוק?

<חן בר-יוסף: בבית הזיקוק, במתקן המילוי.

<חן בר-יוסף: ואם אותו תא נפתח בדרך, יש נורית ירוקה שהופכת לאדומה.

<חן בר-יוסף: אלה תקנות ארוכות, אושרו פה בוועדה, חיות וקיימות.

<איתי עצמון: צו.

<חן בר-יוסף: אלא מה?

<חן בר-יוסף: הדבר הזה נבדק עד היום פעם אחת, לראשונה בחיי המשאית, לכאורה אמור להיבדק גם במתקני הניפוק, אבל אתה יודע, זו רגולציה אזרחית ולא דרך אלמנט של רישיון.

<חן בר-יוסף: הרעיון הוא שפעם בשנה בטסט השנתי ייבדק שאכן זה עובד.

<חן בר-יוסף: זה הכול.

יעקב פרי: זה עובד?

<חן בר-יוסף: זה צריך לעבוד.

יעקב פרי: יש הבדל בין עובד לצריך לעבוד, אבל קצרה ידי מלהושיע.

<איתי עצמון: אני רוצה לשאול לגבי פסקה (2) המוצעת לעניין תעודת אישור אימות דיוק או אימות דיוק מחדש, מה העלויות שכרוכות בהוצאת תעודה כזאת?

<יצחק קמחי: אני המפקח על משקלות ומידות, משרד הכלכלה.

<יצחק קמחי: העלויות היום של בדיקת מוני דלק של מתקן הן כ-906 שקלים לבדיקת מונה.

יעקב פרי: כשצריך לעשות בכל כמה זמן?

<יצחק קמחי: את הבדיקה, לפחות לפי מה שהוצע כאן כרגע או מה שדובר - - -

יעקב פרי: אחת לשנה?

<יצחק קמחי: דובר פה על אחת לשלוש שנים, אבל בעיקרון אנחנו מדברים על משאיות שמספקות דלק באופן מסחרי.

<יצחק קמחי: צריך להסתכל על התקנות האלה כבאות לבוא ולהגן על הציבור.

<יצחק קמחי: על מה אנחנו מדברים באותו סולר או נפט, שאני מתייחס אליו לפחות?

<יצחק קמחי: מי שירושלמי ודאי מכיר את כל ועדי הבתים עם ההסקות המרכזיות, באה מכלית ואומרים להם: זה מה שנכנס.

<יצחק קמחי: אם זה עבר דרך המונה והוא מדויק, מה טוב, אבל לא פעם המונה לא מדויק - - -

יעקב פרי: המכלים שליד הבתים?

<יצחק קמחי: לא.

<יצחק קמחי: במונה של המכלית.

יעקב פרי: המכלית שמספקת את הדלק.

<יצחק קמחי: יש גם מקרים שיש לו תא מטען – אתם רואים, זה תא של 1,000 ליטר, הכנסתי 1,000 ליטר.

<יצחק קמחי: הצרכן יודע?

<יצחק קמחי: או הגברת מוועד הבית תטפס על המכלית ותראה את הדיפסטיק, אם יש לו שם?

<יצחק קמחי: אנחנו באים באיזו צורה לנסות לפחות, אני לא חושב שהתקנות האלה הן הפתרון האולטימטיבי – לנסות להגן על הציבור באיזו צורה, שהכמויות שהוא יקבל יהיו כמויות נכונות.

<יצחק קמחי: זה נכון גם לחברות הדלק, כפי שהציג פה הנציג של בעלי תחנות הדלק.

<יצחק קמחי: הם בפאזה אחרת, כשהם מקבלים את הדלק בצורה ישירה וגם לא דרך מונים, אלא יש הרבה מאוד מכליות דלק שהן כלל וכלל לא עם מונים, ובאמת אותה תעודת משלוח עם אותם חותמים היא הדבר היחיד שיש לו מדויק לגבי הכמות שיש לו, ואם זה לא מנורמל, מה שהוא אמר ככל הנראה נכון, והוא בסופו של דבר מקבל כמויות נמוכות.

<יצחק קמחי: זה משליך עלינו, כי לא פעם הם מגלים חוסרים בתחנות הדלק, ואנחנו בודקים את כל פיות הדלק.

יעקב פרי: השאלה היא גם איך אפשר למעט או להמעיט או להקל על התופעה שהוא ציין פה?

<יצחק קמחי: אם אתה נותן את תעודת המשלוח עם נרמול ומתחשבן לפי זה, אתה מתחשבן בצורה נכונה.

<יצחק קמחי: לבוא ולקבוע מה יהיה נכון או מה הטמפרטורה שצריך לנרמל לפיה, אם זה 15 מעלות כפי שנהוג בעולם, יש פה את מינהל הדלק, אני סומך עליהם שהם מומחים ממני לנושא.

<יצחק קמחי: אני יודע למדוד.

<יצחק קמחי: הפתרון האולטימטיבי, אני אגיד בסוגריים כי הוא לא רלוונטי, אם היינו שוקלים, כי המשקל לא משתנה.

<יצחק קמחי: 1,000 ליטר, כשזה 1,000 קילו, זה 1,000 קילו, אבל זה יכול להיות 1,100 ליטר או 900 ליטר בגלל הטמפרטורה.

יעקב פרי: הוא טוען שזה 900 והוא משלם בשביל אל 1,000.

<יצחק קמחי: אם היו שוקלים את הדלק, זה היה פותר - - -

יעקב פרי: זה 900 והוא משלם בשביל 1,000, נכון?

<יצחק קמחי: הוא כאילו מקבל 1,100, כי זה דלק חם שמגיע - - -

<יוסף אריה: אדוני, יש לזה משמעויות לשני הכיוונים.

<יוסף אריה: אני לא מתווכח על הנושאים של הפיזיקה והכימיה.

<יוסף אריה: אני אומר שאם רצו להעלות את הנושא הזה בדיון עכשיו, היו צריכים לעשות את זה כמו שהוועדה קבעה, דרך דיון מסודר ולא כגניבת סעיף שלא הופיע ב-2014.

יעקב פרי: הבנתי.

<יוסף אריה: יש לי הרבה מה להגיד מבחינה טכנית, אבל אני לא אגיד.

יעקב פרי: תסיים.

<יצחק קמחי: בדיקת האימות, שזו הבדיקה הראשונית של המונה לפני שהוא מתחיל לפעול, זו בדיקה שאנחנו עושים, ובדיקת האימות מחדש, שהיא בדיקה תקופתית, פשוט לבדוק שה-1,000 ליטר שהמונה מוציא זה 1,000 ליטר, ומה שהמוכר מוכר ומה שהצרכן מקבל זו אותה כמות.

<יצחק קמחי: כמו שאמרתי, בדיקת מונה כזה היא בעלות של כ-900 שקל, אבל היא דורשת מתקנים מיוחדים כדי לבוא ולבצע את המדידה הזאת, איזה פרובר של 1,000 ליטר, שיזרים את אותם 1,000 ליטר דרך המונה וכמובן סירקולציה חזרה כדי לבדוק את הדברים.

<חן בר-יוסף: יש מעבדות מיוחדות.

יעקב פרי: תודה רבה.

יעקב פרי: הערה קצרה, מר רז.

<רז שרלין: אנחנו לא פעילים כבר מספר שנים בענף הדלק לחימום ביתי, וגם חברות הדלק מתחילות להדיר רגליהן מהתחום הזה, וזה הפך להיות תחום חצי עברייני, והסיבה היא מאוד פשוטה, מה שאתם מדברים עליו באמת קיים, מעטים האנשים שיודעים כמה הם מקבלים, בספק רב אם הם יודעים מה הם מקבלים.

<רז שרלין: אני יכול להגיד שראיתי תופעות מאוד מוזרות בנושא הזה.

<רז שרלין: אם אנחנו קונים בבתי זיקוק ויש מישהו שיודע למכור במחיר יותר נמוך ממחיר בתי זיקוק ללקוח, אנחנו צריכים לשאול שאלות את עצמנו, וצריכים בתקנות לחשוב טוב-טוב מה עושים עם הנקודה הזאת, כי גם חברות הדלק היום, מה שהן עושות, במקום שהן עצמן יספקו את הדלק ויהיו חשופות לבעיה הזאת, עוברות דרך סוכני משנה או ספקים שלהן שנותנים את השירות ללקוח.

<רז שרלין: אני באופן אישי, בתור אחד שעבד בתחום הזה ולא יכול היה להתפרנס ממנו, ולא בגלל שאני לא יודע למכור דלק, חושב שזה חמור מאוד.

<יוסף אריה: אדוני הישוב-ראש, אני מוחה.

<יוסף אריה: אני חושב שחברות הדלק המסודרות עובדות לפי תקנות.

<יוסף אריה: אנחנו מסכימים עם כל הנושא של המונים.

<יוסף אריה: היחסים שלו עם הספקים שלו זה עניין שלו, זה לא עניין של הכנסת.

<רז שרלין: מה הקשר לספקים?

<רז שרלין: אני מדבר על לקוחות.

יעקב פרי: בשולחנות שאני מנהל אנחנו לא רבים.

<קריאות: - - -

<יוסף אריה: אם הוא רמז, אם טעיתי ברמז, אני מתנצל.

יעקב פרי: הוא רמז, לא הבנת ואני לא הבנתי, ואנחנו ממשיכים לקרוא את התקנות.

יעקב פרי: לפני שנאשר אותן, אני אעיר כמה הערות שיאפשרו שינויים בשבועיים הקרובים.

<איתי עצמון: תקנה 2 עניינה הוספת תקנת משנה (א1).

יעקב פרי: אישרנו.

יעקב פרי: בעד התקנה – פה אחד.

יעקב פרי: אנחנו עוברים לתיקון תקנה 20.

<הילה הדר: מעבר למה שנאמר כאן, באופן אישי הייתי מציינת שאם מדובר פה בנתון, אמור להיכתב איזו פגיעה יכולה להיעשות כשמשהו נחשף לציבור.

<הילה הדר: זו הערה אישית שלי.

יעקב פרי: יש הערות להגדרה הזאת?

<אילן ראודניץ: זו התקנה שעליה אנחנו מדברים.

<אילן ראודניץ: נתון, ככל שהוא יכול להיות פשוט, לא תמיד הוא פשוט, יש לו משמעויות לחברות הדלק, יש לו משמעויות לבתי הזקוק, יש משמעויות אחרות לחברות האחסון והניפוק, הדבר הזה חייב להיות נדון לפני זה, המשמעויות שהדבר הפשוט הזה לכאורה מייצר.

<אילן ראודניץ: אם הוא יביא לכאוס - - -

יעקב פרי: אני מתקשה להבין, אין את הנתונים האלה, את הטמפרטורה, את הכמות?

יעקב פרי: אני קורא כהדיוט, כתוב "בהובלת מוצר דלק, יכללו שטר מטען ותעודת מטען, נוסף על האמור בתקנת משנה (ג), גם את טמפרטורת המוצר הממוצעת כפי שנמדדה" - - -

<רז שרלין: יש גם טמפרטורה, גם צפיפות, גם ליטר ב-15 מעלות – יש להם הכול, הם פשוט לא מפרסמים.

<רז שרלין: הפסיקו לפרסם את מה שהיה.

יעקב פרי: לי זה נראה יחסית פשוט, תסביר לי למה לא.

<אילן ראודניץ: זה לכאורה עניין טכני.

<אילן ראודניץ: לא סתם משרד האנרגיה הביא את הסעיף הזה היום בפעם הראשונה, כי זה נראה טכני ופשוט.

<אילן ראודניץ: המשמעויות הנגזרות מהדבר הזה הן כבדות.

יעקב פרי: מה?

יעקב פרי: תסביר לי?

<אילן ראודניץ: זה שנראה לכאורה שזה יפתור את הבעיות של תחנות הדלק - - -

יעקב פרי: עזוב.

יעקב פרי: אנחנו לא פותרים בעיות של מישהו ספציפי.

<אילן ראודניץ: זה יגרום לכאוס.

יעקב פרי: למה?

<אילן ראודניץ: מכיוון שהמשמעות של הדבר הזה שהלקוח שמקבל את הדלק, עכשיו יכול לעשות איזה התחשבנות שהוא לא מבין בה, שיש מאחוריה הרבה נוסחאות שצריך לראות לפי מה עושים, צריכים להגדיר אותן, ובסופו של דבר המחיר מבחינתו לא ישתנה.

<אילן ראודניץ: אמרתי שגם אם הוא יחליט ויגיעו להסכמה שהוא קיבל בטמפרטורה נמוכה, המחיר יהיה יותר גבוה.

<אילן ראודניץ: מבחינת הלקוח אין שינוי, והבלגן מול עשרות אלפי, מאות אלפי, אולי מיליוני לקוחות, הוא כזה שמצדיק רגע מחשבה לפני העברתו כסעיף טכני פשוט.

יעקב פרי: אילן, תסלח לי, אתה פוגע במידת האינטליגנציה - -

<אילן ראודניץ: חס ושלום.

יעקב פרי: - - של אלה שאינם נמנים על חברות הדלק, עזוב את תחנות הדלק.

יעקב פרי: אני אזרח פשוט, רוצה את טובת האזרח, ואני לא רוצה לפגוע בתחנות הדלק ולא בחברות הדלק.

יעקב פרי: אני קורא את זה כפשוטו, ונראה לי שאלה נתונים שאפשר להשיג, שהם לא בעייתיים להשגה, אחר-כך ההשלכות אם יש למר רז בעיות מול תחנות הדלק וכל זה, עם כל הכבוד וכל הסימפתיה, זה לא עניינה של הוועדה הזאת, צריך לפתור אותן, אבל התקנה הזאת נראית לי, כמי שיושב בראש השולחן הזה, כתקנה שגם חברות הדלק, גם הציבור וכולם יכולים לעמוד בה.

יעקב פרי: היא נראית לי פשוטה.

יעקב פרי: אני בטוח שלא באת חס וחלילה להטעות אותנו, אבל הדברים שאתה אומר זה שחוץ מחברות הדלק, אף אחד בסופו של דבר לא יבין.

יעקב פרי: כל אלה שיקבלו את מה שכתוב כאן יבלבלו, יטעו, יטשטשו, לא יבינו.

יעקב פרי: זה נראה לי מוזר, תסלח לי.

<יוסף אריה: אדוני היושב-ראש, האחריות לתת את תעודת המשלוח ואת הטמפרטורה היא של המתקן המנפק.

<יוסף אריה: יש מתקנים מנפקים שיכולים לתת את זה, יש מתקנים מנפקים, לפי האינפורמציה שקיבלתי, שלא יכולים לתת.

יעקב פרי: למה לא יכולים?

<יוסף אריה: אין להם את הציוד לעשות את זה.

<הילה הדר: יש תקנת תחילה.

<יוסף אריה: כל הנושא של מה שיצא ממתקן הניפוק, כמה הגיע ואיך הגיע, דרך אותן בדיקות אימות, בדיקות אימות בתחנה, דרך בדיקות האימות של האקדחים בתחנה, האזרח יודע בדיוק מה הוא מקבל.

<יוסף אריה: אנחנו נכנסים פה לנושא חדש, לנושא של טמפרטורה, שיש לו משמעויות מבחינת הנפח.

<יוסף אריה: אני עוד לא יודע איך לפרש את זה.

<יוסף אריה: אני מציע שנקיים על זה דיון.

<יוסף אריה: אני לא בא ואומר כן או לא, אני גם לא נכנס לעניינים הטכניים.

<יוסף אריה: הוועדה קבעה שצריך לעשות על זה דיון ב-2014, הדיון הזה לא קרה.

<יוסף אריה: הוועדה הנחתה את הממשלה.

<יוסף אריה: אני גם לא בא לאדוני - - -

יעקב פרי: הבנתי.

יעקב פרי: אני כבר אומר לך מראש שבסיכום הדיון הזה נאשר את התקנות, אבל אני אתן שבועיים זמן לבוא ולבקש דיון מחודש באותן נקודות שאתם חושבים שצריך עדיין לקיים עליהן דיון, וזה יתקיים בוועדת הכלכלה.

יעקב פרי: מה שתספיקו בשבועיים האלה לדבר עם משרד התחבורה, מינהל הדלק ושאר ירקות, אנרגיה וכיוצא בזה, אם תבואו לוועדה לדיון המחודש שנקבע בתוך שבועיים ימים מסוכמים, טוב, אם לא, הוועדה תקבע.

יעקב פרי: תהיה לכם האפשרות לערער או להרהר ולערער.

<חן בר-יוסף: אם אפשר, שתי התייחסויות.

יעקב פרי: כן, אדוני.

<חן בר-יוסף: האחת, מבחינת זמן ההתארגנות.

<חן בר-יוסף: מי שבשנים האחרונות לא השתמש - - -

<הילה הדר: יש תקנת תחילה - - -

יעקב פרי: סליחה, לא שמעתי אותך.

<חן בר-יוסף: מי שמעיד על עצמו שהוא לא ערוך ולא מוכן, וממה שבדקנו למתקני הניפוק יש היכולת הזאת, יכול להיות שהם ניוונו אותה או שהיא התנוונה במהלך השנים האחרונות.

<חן בר-יוסף: אפשר להאריך את מועד התחילה.

<חן בר-יוסף: ממה שאני רואה פה זה 30 יום - - -

<הילה הדר: לא, זה חצי שנה.

<חן בר-יוסף: חצי שנה זה זמן התארגנות - - -

יעקב פרי: אפשר גם להאריך את החצי שנה.

<חן בר-יוסף: לא בטוח שחצי שנה צריך להאריך.

<חן בר-יוסף: זה דבר אחד.

<חן בר-יוסף: דבר שני, צריך להבין, מדובר פה על נתון שהוא בסך-הכול קובע מה הכמות שקיבלת.

<חן בר-יוסף: זה כל-כך פשוט, זה נתון טריוויאלי, חייבים להעביר אותו.

<חן בר-יוסף: אחר-כך מה יהיה עם זה במשא-ומתן, כל לקוח וכל ספק יבחר מה הוא עושה.

יעקב פרי: אדוני, גם מי שלא מבין, מבין את זה.

<חן בר-יוסף: מצוין.

יעקב פרי: תחילה.

<איתי עצמון: תקנה 3 אושרה.

<איתי עצמון: בעד התקנה – פה אחד

<הילה הדר: אני אקרא ואחרי זה אני רוצה להסביר.

<הילה הדר: אני רק רוצה לדייק.

<הילה הדר: הפסקה הזאת, בסופו של דבר מה שנותר ממנה, זה התייחסות לתקנת ההגדרות, ולכן אין בה ממשות.

<הילה הדר: אנחנו מבקשים שלא לאשר אותה.

יעקב פרי: למחוק?

<הילה הדר: למחוק.

<הילה הדר: בדיוק.

יעקב פרי: אנחנו מוחקים את תקנה 4(א).

<הילה הדר: מה שעכשיו (ג) ייקרא "(ב)".

<הילה הדר: "תחילתן של תקנות אלה" – אני צריכה להכניס את ההגדרות, זה העניין - - -

<איתי עצמון: אני חושב שההגדרות הרלוונטיות לגבי כל תקנה צריכות להיכנס לתוקף יחד עם הוראה מהותית.

<הילה הדר: מבחינתי מקובל.

<הילה הדר: בהקשר של 20(ד) הצענו "20(ד), כנוסחה בתקנה 3 לתקנות אלה, 6 חודשים מיום פרסומן של תקנות אלה".

<הילה הדר: כאמור לנו אין התנגדות שזה יוארך.

יעקב פרי: תסבירי לקהל הקדוש על מה התחולה של 12 חודשים ועל מה התחולה של שישה חודשים.

<הילה הדר: בשמחה.

יעקב פרי: באותה שאלה, למה שהכול לא יהיה 12 חודשים, שהציבור יוכל להתארגן, החברות?

<הילה הדר: לנו אין התנגדות.

<הילה הדר: למשרד התחבורה אין התנגדות.

<רז שרלין: לנו יש.

יעקב פרי: מה אתם רוצים?

<רז שרלין: כמה שיותר מוקדם.

יעקב פרי: להשאיר איך שזה.

<רז שרלין: זה משהו שכבר קיים במערכת.

יעקב פרי: תסבירי מה 12 חודשים ומה שישה חודשים.

<הילה הדר: בשמחה.

<הילה הדר: שישה חודשים בהקשר של העניין של ההכללה בשטר מטען ותעודת מטען את עניין הטמפרטורה, ובהקשר של 12 חודשים זאת הבדיקה בהקשר של קיומו של חותם, עם כל מה שנוגע בסעפת קבועה, סעפת זמנית והודעת מעבדה מוסמכת, ולעניין מכלית שנושאת סולר או קרוסין, תעודת אישור אימות.

<הילה הדר: נדרשות להיעשות פעולות על מנת להנהיג את אותה בדיקה, ולכן נדרשים 12 חודשים.

יעקב פרי: למעשה בסעיף 4 נשאר היום 3(ב) ו-3(ג).

<הילה הדר: נכון.

<הילה הדר: מקובלת עלי לגמרי הערתו של עו"ד עצמון בהקשר שההגדרות ייכנסו לתוקף בהקשר של - - -

<איתי עצמון: נשנה את הנוסח כך שההגדרות ייכנסו לתוקף יחד עם ההוראות המהותיות הרלוונטיות להם.

יעקב פרי: זה גם מאושר.

יעקב פרי: בעד התקנה – פה אחד

יעקב פרי: אני רוצה לסכם.

<אילן ראודניץ: אני מתייחס להערה הקודמת.

<אילן ראודניץ: שבועיים זה צפוף מאוד לעבור - - -

יעקב פרי: אני אסביר מה אני נותן.

יעקב פרי: אנחנו מאשרים.

יעקב פרי: הוועדה מאשרת את התקנות, אבל היא מאשרת אותן בהתליה או בהשהיה.

יעקב פרי: איך נקרא לזה?

יעקב פרי: התליה?

<איתי עצמון: אפשר בהתליה.

יעקב פרי: במהלך שבועיים יתיישב משרד התחבורה עם חברות הדלק ואותם סעיפים שאינם מקובלים או דורשים שינוי או דורשים העברה על-ידי חברות הדלק, ילובנו.

יעקב פרי: היה שאחד הצדדים אינו מגיע לסיפוקו, שביעות רצונו וכיו"ב, יכול להיות שאני יכול לתת יותר משבועיים.

<אילן ראודניץ: זו בקשתנו.

יעקב פרי: אני אגיד למה אני מגביל לשבועיים, כי לא נספיק במושב הנוכחי.

<הילה הדר: שבועיים זה סביר.

<איתי עצמון: שבועיים זה מספיק.

<איתי עצמון: לא מדובר על תקנות בהיקף מאוד גדול.

<אילן ראודניץ: יש הרבה משמעויות.

<אילן ראודניץ: אמרתי שזה לא רק חברות השיווק.

<אילן ראודניץ: יש גם בתי זיקוק.

<אילן ראודניץ: אני לא מדבר בשם כולם.

<אילן ראודניץ: יש חברות ניפוק.

<הילה הדר: כמובן במסגרת התיקון, לא עכשיו פותחים הכול.

יעקב פרי: באחריות משרד התחבורה.

<הילה הדר: בשיתוף עם משרד האנרגיה מן הסתם.

יעקב פרי: בוודאי.

יעקב פרי: משרד התחבורה ומשרד האנרגיה תשבו עם חברות הדלק או כל מי שיש לו הערות, השגות, ואני בכל זאת מגביל לשבועיים.

יעקב פרי: היה שהגעתם להסכמות - - -

<איתי עצמון: מכתב האישור יצא לדרך.

יעקב פרי: היה שלא הגעתם, צריך לעשות דיון מחדש.

<איתי עצמון: התקנות אושרו, בכפוף לדברי היושב-ראש כרגע.

יעקב פרי: בכפוף לתיאום או לסיום אותם נושאים שמחייבים עדיין תיאום והסכמה.

יעקב פרי: האחריות היא על משרד התחבורה ומשרד האנרגיה, בהובלת משרד התחבורה.

יעקב פרי: אתם מתבקשים לשתף פעולה, פעם אחת, פעם שנייה, נאמרו פה כל מיני הערות שאני לא יכול שלא להתייחס אליהן, כמו למשל הנושא של רשות המסים, זה לא על שולחן הוועדה הזאת, אתם צריכים לטפל בזה.

יעקב פרי: מי שחושב שגובים ממנו יתר מס וכיו"ב, אתם תעשו את זה.

יעקב פרי: ולגבי ההערות שלך, גבי, יש חלק מהדברים שאני חושב שאפשר למצוא פתרונות בתקנות, והיתר נשמח אם תביא הצעות חדשות.

<גבי בן הרוש: אני מתקוטט עם משרד התחבורה 20 שנה.

<גבי בן הרוש: אדוני, הייתי ממליץ עליך להיות יושב-ראש קבוע.

<גבי בן הרוש: אתה נותן שבועיים בכיף ובאמת רוצה להעביר תקנות.

<גבי בן הרוש: אמר חברי פה שהתקנות באות להגן על הציבור, ואם אנחנו רק מתעסקים בתקנות – מה אומר המשרד?

<גבי בן הרוש: מה אתה רוצה, אני מנפיק, תקרא למשטרה, למשטרה אין כוח-אדם, ואנחנו במעגל - - -

יעקב פרי: זה מעגל הקסמים שאנחנו סובבים יום-יום כמעט בכל חוק, בכל פעם עוד לבנה, ועוד לבנה, גבי, זה מה יש.

יעקב פרי: חברים, נעמתם לי מאוד.

יעקב פרי: תודה רבה.

יעקב פרי: תעשו את עבודתכם, אנחנו נשמח.